Euroopan kulttuuriympäristöpäivien teemaviikko
2020-09-07 - 2020-09-13 | Koko Suomi
Euroopan kulttuuriympäristöpäivillä juhlitaan joka vuosi omaa kulttuuriperintöä ja -ympäristöä. Suomessa tapahtumia järjestetään ympäri vuoden ja kulttuuriympäristötapahtumien teemaviikkoa vietetään syyskuun alussa, 7.-13.9.2020.
Tänä vuonna Suomessa juhlitaan teemalla Kasvun paikat. Teema Kasvun paikat esittelee erilaisia kasvun ja oppimisen ympäristöjä, tapoja ja tarinoita. Perhetapahtumista luontosuunnistuksiin ja kävelykierroksilta perinnetalkoisiin – opitaan yhdessä omasta ympäristöstämme!
Kulttuuriympäristöpäivien tapahtumia järjestävät museot, koulut, yhdistykset, seurantalot ja monet muut tahot ympäri Suomen. Myös etä- ja omatoimitapahtumilla voi nostaa kulttuuriperintöä esillä, katso vinkkimme niihin täältä.

Järjestä oma tapahtuma tai etsi kalenterista oman alueesi tapahtumat, ja osallistu. Tervetuloa mukaan juhlimaan yhteistä, ainutlaatuista ympäristöämme!

Kulttuuriympäristöpäivien kaikki tapahtumat löytyvät osoitteesta www.kulttuuriymparistopaivat.fi/tapahtumat.

Nukketeatteri- ja kansanmusiikkiesitys Seurasaaressa
2020-09-13 14:00 - 15:00 (Europe/Helsinki) | Helsinki, Seurasaari, Iisalmen pappilan puutarha
Koko perheen nukketeatteri- ja kansanmusiikkiesitys Mytty-iltamat järjestetään Iisalmen pappilan puutarhassa. Iltamissa nähdään muun muassa Duo Kuutti Kakkonen & Roskis Katti, ripaskaa tanssiva mummo, karhu sekä kenkäennustaja.
Esitykset sisältyvät ulkomuseon pääsylipun hintaan ja ne toteutetaan ulkotiloissa turvavälit huomioiden ja säävarauksella.
Nukketeatteri- ja kansanmusiikkiesitys Mytty-iltamat on inspiroitunut iltamakulttuurista ja Keiteleen Hamulan kylän kansakoululla vuonna 1899 järjestetyistä Mytty-iltamista, joissa ohjelmassa oli muun muassa kuvaelma, puhe, runo, soittoa ja postinjako.
Mytty voi olla nyytti, kangaskäärö tai muu epämääräinen mykkyrä. Asiat voivat mennä myttyyn tai mytystä voi avautua kokonainen maailma.
Työryhmä Nukkehallitus:
Ohjaus: Elina Lajunen
Käsikirjoitus: Elina Lajunen ja työryhmä
Musiikki: Emilia Lajunen
Esiintyjät: Emilia Lajunen (5-kielinen viulu, avainviulu ja laulu) ja Roosa Halme (nuket, harmonikka ja laulu)
Nuket: Heini Maaranen
Visuaalisuus: Elina Lajunen ja Heini Maaranen
Puvut: Tauko/Kaisa Rissanen
Valokuvat: Sami Perttilä
Video: Jonathan Rankle
Tuotanto: Nukkehallitus/Elina Lajunen
Näytökset:
12.9. klo 14.00-15.00 ja 13.9. klo 14.00-15.00
